**Ministru kabineta noteikumu projekta** **„**Kārtība, kādā iesniedzams ziņojums par azartspēļu un izložu organizēšanu**” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Azartspēļu un izložu likuma 84.panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Azartspēļu un izložu likuma 84.panta otrās daļas nosacījumiem azartspēļu un izložu organizētājs 20 dienu laikā pēc ceturkšņa beigām Ministru kabineta noteiktajā kārtībā iesniedz Izložu un azartspēļu uzraudzības inspekcijai ziņojumu par azartspēļu un izložu organizēšanu pārskata ceturksnī. Pašreiz kārtību, kādā Izložu un azartspēļu uzraudzības inspekcijai iesniedz ziņojumu par azartspēļu un izložu organizēšanu pārskata ceturksnī, nosaka Ministru kabineta 2007.gada 6.februāra noteikumi Nr.96 „Kārtība, kādā iesniedzams ziņojums par azartspēļu un izložu organizēšanu”. Ziņojumā azartspēļu un izložu organizētāji norāda vispusīgu informāciju par to statistikas rādītājiem un finansiāli saimniecisko darbību pārskata ceturksnī – ekspluatēto iekārtu skaitu, spēļu vietu skaitu, licences saņēmēja neto apgrozījumu, organizēšanas ieņēmumus pa spēļu veidiem, kopējās izmaksas, darbinieku skaitu, aprēķinātos nodokļus un nodevas pa veidiem, izmaksāto laimestu skaitu. Šos datus Izložu un azartspēļu uzraudzības inspekcija izmanto nozares attīstības analīzei, apgrozījuma plānošanai un ieņēmumu prognozēm valsts un pašvaldību budžetos.  Ar 2011.gada 15.decembrī Saeimā pieņemtā likuma „Grozījumi likumā „Par iedzīvotāju ienākuma nodokli”” 2.pantu tika izdarīti grozījumi likuma „Par iedzīvotāju ienākuma nodokli” 9.pantā un saskaņā ar šā panta pirmās daļas 5.punktu tika noteikts, ka izložu un azartspēļu laimesti ar iedzīvotāju ienākuma nodokli vairs netiek aplikti. Turklāt saskaņā ar minētā likuma „Grozījumi likumā „Par iedzīvotāju ienākuma nodokli”” 11.pantu tika izdarīti grozījumi likuma „Par iedzīvotāju ienākuma nodokli” 17.pantā un tika izslēgts šā panta desmitās daļas 10.punkts, kas noteica, ka komersantam, izmaksājot izložu un azartspēļu laimestus, kuri pārsniedz 500 latu, jāietur iedzīvotāju ienākuma nodoklis. Atbilstoši 2013.gada 19.septembrī Saeimā pieņemtā likuma „Grozījumi likumā „Par iedzīvotāju ienākuma nodokli”” 11.pantam tika izdarīti grozījumi likuma „Par iedzīvotāju ienākuma nodokli” 17.pantā un saskaņā ar šā panta 11.1daļu komersantam tika noteikts pienākums iesniegt Valsts ieņēmumu dienestam paziņojumu par izmaksātajiem izložu un azartspēļu laimestiem, kas pārsniedz 3000 *euro*.  Ievērojot iedzīvotāju ienākumu nodokļa piemērošanas izmaiņas azartspēļu un izložu laimestiem, jāveic grozījumi noteikumu 2.4. un 3.4.apakšpunktā, izslēdzot no ziņojuma informāciju par ieturēto iedzīvotāju ienākuma nodokli no izložu un azartspēļu laimestiem, un paredzot, ka azartspēļu un izložu organizētājam ziņojumā jānorāda informācija par izmaksātajiem izložu un azartspēļu laimestiem, kas pārsniedz 3000 *euro*.  Ņemot vērā izložu un azartspēļu nozares attīstības tendences, esošais ziņojums pašreiz arī pilnībā neatspoguļo visus iegūstamos rādītājus.  Latvijā vairs netiek izmantoti azartspēļu automāti un galdi ar vairākām spēles vietām, tāpēc šāda uzskaite vairs nav nepieciešama.  Ņemot vērā interaktīvo azartspēļu organizēšanas attīstību un pieaugumu, ziņojumā jānodrošina iespēja atsevišķi norādīt azartspēļu organizētāja ieņēmumu kopsummu no interaktīvajām azartspēlēm, kā arī sadalīt to, norādot atsevišķi neto ieņēmumus no šādu interaktīvo azartspēļu veidu organizēšanas:   1. interaktīvās spēļu automātu spēles, ruletes (cilindriskās spēles), kāršu spēles, kauliņu spēles, bingo, *izņemot interaktīvās kāršu spēles starp spēlētājiem*; 2. interaktīvā totalizatora un derībām; 3. interaktīvās kāršu spēles starp spēlētājiem.   Saskaņā ar Azartspēļu un izložu likuma 44.panta pirmo daļu ar elektronisko sakaru pakalpojumu starpniecību ir atļauts organizēt spēļu automātu spēles, ruletes (cilindriskās spēles), kāršu spēles, kauliņu spēles, bingo, totalizatoru, derības (turpmāk arī - inter­aktīvās azartspēles) un veiksmes spēles pa tālruni. Viens no interaktīvajā vidē organizētajiem kāršu spēles veidiem, kuru neto ieņēmumus azartspēļu organizētājam ziņojumā paredzēts norādīt atsevišķi, ir interaktīvā kāršu spēle starp spēlētājiem. Organizējot interaktīvo kāršu spēli starp spēlētājiem, azartspēļu organizētājs nodrošina spēlētājiem iespēju piedalīties šādā kāršu spēlē un spēlēt vienam pret otru. Interaktīvā kāršu spēle starp spēlētājiem no citiem interaktīvajā vidē organizētajiem azartspēļu veidiem, tai skaitā no citām kāršu spēlēm, atšķiras ar to, ka azartspēļu organizētāja ieņēmumus no interaktīvās kāršu spēles starp spēlētājiem veido saņemtā komisijas maksa.  Organizējot interaktīvās azartspēles, azartspēļu organizētājs var izmantot vairākus domēna vārdus. Līdz ar to ziņojumā jāparedz iespēja interaktīvo azartspēļu organizētājam norādīt domēna vārdu skaitu.  Tā kā arī loterijas biļetes tiek pārdotas internetā, tad arī ziņojumā par izložu organizēšanu papildus jāparedz iespēja iekļaut informāciju par loterijas biļešu realizācijas apjomu interaktīvajā vidē.  Lai samazinātu administratīvo slogu, noteikumu projektā tiek paredzēts, ka ziņojumā par izložu organizēšanu vairs nebūs jānorāda neto ieņēmumi no katras momentloterijas biļešu realizācijas un no katras skaitļu loterijas biļešu realizācijas. Ziņojumā būs jānorāda kopējie neto ieņēmumi no momentloterijas biļešu realizācijas un kopējie neto ieņēmumi skaitļu loterijas biļešu realizācijas, norādot atsevišķi kopējos neto ieņēmumus no šo loterijas biļešu realizācijas ar elektronisko sakaru starpniecību.  Ministru kabineta 2009.gada 3.februāra noteikumu Nr.108 „Normatīvo aktu projektu sagatavošanas noteikumi” 140.punktā noteikts, ka grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Šādā gadījumā sagatavo jaunu noteikumu projektu.  Ņemot vērā, ka nepieciešamo grozījumu apjoms pārsniegtu pusi no spēkā esošo Ministru kabineta 2007.gada 6.februāra noteikumu Nr.96 „Kārtība, kādā iesniedzams ziņojums par azartspēļu un izložu organizēšanu” normu apjoma, sagatavots jauns Ministru kabineta noteikumu projekts „Kārtība, kādā iesniedzams ziņojums par azartspēļu un izložu organizēšanu”.  Lai tiktu nodrošināts, ka licences saņēmējs ziņojumu par azartspēļu un izložu organizēšanu 2015.gada pirmajā ceturksnī iesniegtu atbilstoši noteikumu projektā ietvertajiem grozījumiem, noteikumu projektā paredzēts, ka noteikumi stāsies spēkā 2015.gada 1.janvārī.  Ar Ministru kabineta noteikumu projekta spēkā stāšanos spēku zaudēs Ministru kabineta 2007.gada 6.februāra noteikumi Nr.96 „Kārtība, kādā iesniedzams ziņojums par azartspēļu un izložu organizēšanu”. |
| 3. | Projekta izstrādē iesaistītās institūcijas | Finanšu ministrija un Izložu un azartspēļu uzraudzības inspekcija. |
| 4. | Cita informācija | Nav. |

|  |  |  |  |
| --- | --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kapitālsabiedrības, kas organizē azartspēles. Latvijā šobrīd ir 17 šādi azartspēļu organizētāji un VAS „Latvijas Loto”. | |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu paredzēts pilnveidot šobrīd spēkā esošajos Ministru kabineta 2007.gada 6.februāra noteikumos Nr.96 „Kārtība, kādā iesniedzams ziņojums par azartspēļu un izložu organizēšanu” noteikto ziņojumu iesniegšanas kārtību Izložu un azartspēļu uzraudzības inspekcijai, tādējādi tiesiskais regulējums administratīvo slogu nepalielina.  Izložu organizētājiem tiks samazināts administratīvais slogs, jo ziņojumā par izložu organizēšanu vairs nebūs jānorāda neto ieņēmumi no katras momentloterijas biļešu realizācijas un no katras skaitļu loterijas biļešu realizācijas, bet būs jānorāda kopējie neto ieņēmumi no momentloterijas biļešu realizācijas un kopējie neto ieņēmumi skaitļu loterijas biļešu realizācijas, norādot atsevišķi kopējos neto ieņēmumus no šo loterijas biļešu realizācijas ar elektronisko sakaru starpniecību. | |
| 3. | Administratīvo izmaksu monetārs novērtējums | Projekts šo jomu neskar. | |
| 4. | Cita informācija | Nav. | |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšanai projekts publicēts Finanšu ministrijas mājaslapā internetā sadaļā Sabiedrības līdzdalība. |
| 2. | Sabiedrības līdzdalība projekta izstrādē | Projekts saskaņojams ar Latvijas Darba devēju konfederāciju. |
| 3. | Sabiedrības līdzdalības rezultāti | Projekts saskaņots ar Latvijas Darba devēju konfederāciju. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izložu un azartspēļu uzraudzības inspekcija. |
| 2. | Projekta izpildes ietekme uz pārvaldes funkcijām un institucionālo struktūru  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Finanšu ministrs J.Reirs

04.12.2014 10:46

1133

Avotiņa, 67095515

e-pasts: [Inga.Avotina@fm.gov.lv](mailto:Inga.Avotina@fm.gov.lv)